മോന്സണിന്റെ തട്ടിപ്പ് കളരി ചേര്ത്തല ചേര്ത്തല: പ്രധാന തട്ടിപ്പുകള് കൊച്ചിയിലാണെങ്കിലും മോന്സണിന്റെ തട്ടിപ്പുകളുടെ തുടക്കം ചേര്ത്തലയില് നിന്നാണ്. ഇവിടെ ഇടപാടുകളുണ്ടായിരുന്നവര് ഇപ്പോള് അന്വേഷണ സംഘത്തിന്റെ നിരീക്ഷണത്തിലാണ്. പീഡനക്കേസ് ഒതുക്കാന് മോണ്സണ് നഗ്നചിത്രം പുറത്തുവിടുമെന്ന് ഭീഷണി മുഴക്കിയ പരാതിയിലെ പ്രധാന പ്രതി ചേര്ത്തല സ്വദേശിയാണ്. കേസില് മോന്സണ് രണ്ടാം പ്രതിയാണ്. പ്രതിയുടെ ഉടമസ്ഥതയില് ചേര്ത്തലയിലുള്ള ഗൃഹോപകരണ വ്യാപാര ശൃംഖലയുമായി മോണ്സണ് അടുത്തബന്ധമുണ്ടായിരുന്നതായാണ് അന്വേഷണ സംഘത്തിന് ലഭിച്ചിരിക്കുന്ന വിവരം. ഈ ബന്ധത്തിന്റെ പേരിലാണ് മോന്സണ് പീഡനകേസ് ഒതുക്കാന് ഇടപെട്ടത്. പല പുരാവസ്തുക്കളും ചേര്ത്തലയിലെ സ്ഥാപനത്തില് നിര്മ്മിച്ചതാണെന്നും ചോദ്യം ചെയ്യലില് തെളിഞ്ഞിട്ടുണ്ട്. ഇതിനൊപ്പം കഞ്ഞിക്കുഴി പഞ്ചായത്തിലെ പൊതുപ്രവര്ത്തകന് കൂടിയായ ബില്ഡറുടെ പ്രവര്ത്തനങ്ങളിലും മോന്സണിന്റെ ഇടപെടലുണ്ടെന്ന സൂചന ലഭിച്ചിട്ടുണ്ട്. താലൂക്കില് റിയല് എസ്റ്റേറ്റ് മേഖലയിലും മോന്സണ് സജീവമായിരുന്നു. ജയില് ശിക്ഷ അനുഭവിച്ച വിവാദ സ്വാമിയുമായി ചേര്ന്ന് സ്ഥലമിടപാടുകള് നടത്തിയെന്ന വിവരങ്ങളും പുറത്തുവരുന്നുണ്ട്. വിവാദസ്വാമി കുടങ്ങിയതോടെ മോന്സണ് മുങ്ങുകയായിരുന്നു. അന്ന് ലക്ഷങ്ങള് നല്കി കരാര് ചെയ്ത സ്ഥലങ്ങളില് പലതും രജിസ്ട്രേഷന് നടപടികള് പൂര്ത്തിയാക്കാന് കഴിഞ്ഞിരുന്നില്ല.